
საქართველოს შინაგან საქმეთა მინისტრის 
ბრძანება №53

2001 წლის 21 თებერვალი 
ქ. თბილისი

საქართველოს შინაგან საქმეთა სამინისტროს საიუბილეო ბაფთიანი სამკერდე ნიშნის „საქართველოს შსს სისხლის სამართლის სამძებროს 80 წელი“ დაწესების შესახებ

საქართველოს შინაგან საქმეთა სამინისტროს სისხლის სამართლის სამძებროს 80 წლისთავთან დაკავშირებით, ვბრძანებ:
1. დაწესდეს საიუბილეო ბაფთიანი სამკერდე ნიშანი „საქართველოს შსს სისხლის სამართლის სამძებროს 80 წელი“.

2. „პოლიციის შესახებ“ საქართველოს კანონის 29-ე მუხლის მე-5 პუნქტისა და საქართველოს შს მინისტრის 1996 წლის 26 ნოემბრის №906 ბრძანებით დამტკიცებული „საქართველოს შინაგან საქმეთა ორგანოების დისციპლინური წესდების“ მე-11 პუნქტის შესაბამისად, დამტკიცდეს საიუბილეო ბაფთიანი სამკერდე ნიშნით „საქართველოს შსს სისხლის სამართლის სამძებროს 80 წელი“ დაჯილდოების წესი (დანართი №1).

3. შინაგან საქმეთა სამინისტროს მატერიალურ-ტექნიკური და ფინანსური უზრუნველყოფის დეპარტამენტმა შინაგან საქმეთა სამინისტროს კადრებისა და პირად შემადგენლობასთან მუშაობის მთავარი სამმართველოს დაკვეთის შესაბამისად უზრუნველყოს საქართველოს შსს ბაფთიანი საიუბილეო სამკერდე ნიშნის „საქართველოს შსს სისხლის სამართლის სამძებროს 80 წელი“, აგრეთვე მოწმობის ბლანკების და ბაფთიანი სამკერდე ნიშნის ჩასალაგებელი ყუთების დამზადება.

4. ბრძანება ძალაში შედის ოფიციალურ ბეჭდვის ორგანოში მისი გამოქვეყნებისთანავე.

5. ბრძანება დაიგზავნოს კუთვნილებისამებრ.

კ. თარგამაძე

დანართი №1

დებულება 
საქართველოს შინაგან საქმეთა სამინისტროს საიუბილეო ბაფთიანი სამკერდე ნიშნით „საქართველოს შსს სისხლის სამართლის სამძებროს 80 წელი“  დაჯილდოების წესის შესახებ


მუხლი 1

საქართველოს შინაგან საქმეთა სამინისტროს საიუბილეო ბაფთიანი სამკერდე ნიშნით „საქართველოს შსს სისხლის სამართლის სამძებროს 80 წელი“ ჯილდოვდებიან სისხლის სამართლის სამძებროს საქმიანობაში მიღწეული გარკვეული წარმატებებისათვის და განსაკუთრებული დამსახურებისათვის: 

ა) შსს სისხლის სამართლის სამძებროს ხაზით მომუშავე (მოქმედი და ყოფილი) პოლიციის ოფიცერთა შემადგენლობის პირები;

ბ) შინაგან საქმეთა ორგანოების ყოფილი თანამშრომლები, სისხლის სამართლის სამძებროს ვეტერანები;

გ) პირები, რომელთა მოღვაწეობამ დიდი წვლილი შეიტანა სისხლის სამართლის სამძებროს საქმიანობის პროპაგანდითა და წარმოჩინებით მისი ავტორიტეტის ამაღლების საქმეში.


მუხლი 2

1. საიუბილეო ბაფთიანი სამკერდე ნიშნით „საქართველოს შსს სისხლის სამართლის სამძებროს 80 წელი“ ჯილდოვდებიან შინაგან საქმეთა მინისტრის ბრძანებით, სისხლის სამართლის სამძებროს მთავარი სამმართველოს ხელმძღვანელობის წარდგინებით.

2. დაჯილდოებულთათვის ნიშნის გადაცემა წარმოებს საზეიმო ვითარებაში – შსს სისხლის სამართლის სამძებროს დაარსების დღესთან დაკავშირებით.

3. დაჯილდოებისას ნიშანთან ერთად დაჯილდოებულს გადაეცემა მოწმობა დადგენილი ფორმით.

4. შსს ბრძანების ამონაწერის საფუძველზე კეთდება ჩანაწერი დაჯილდოებულის პირადი საქმის სამსახურებრივ ნუსხაში, დაჯილდოების ბრძანების თარიღის, ნომრისა და სამკერდე ნიშნის დასახელების მითითებით.


მუხლი 3

1. საიუბილეო ბაფთიან სამკერდე ნიშანს „საქართველოს შსს სისხლის სამართლის სამძებროს 80 წელი“ ატარებენ მკერდის მარცხენა მხარეს.


მუხლი 4

1. საიუბილეო ბაფთიანი სამკერდე ნიშანი „საქართველოს შსს სისხლის სამართლის სამძებროს 80 წელი“ წარმოადგენს წრიული ფორმის რელიეფურ ნიშანს, შესრულებულს ვერცხლის მონეტისაგან. ნიშნის დიამეტრია 30 მმ, სისქე – 3 მმ.

2. ნიშნის წინა მხარეზე ამოტვიფრული იქნება შინაგან საქმეთა სამინისტროს ემბლემა, ხოლო უკანა მხარეს დიამეტრის წრიულად არის წარწერა „საქართველოს შინაგან საქმეთა სამინისტრო“. შუა ნაწილში არის ამოტვიფრული 7-ქიმიანი ვარსკვლავი, წარწერა „80“ დეკორატიული შტრიხით და შემოკლებული წარწერა „სსს“.

3. ნიშანი რგოლით იქნება დამაგრებული ოთხკუთხედ ბაფთაზე, რომლის სიგანე იქნება „30“ მმ, სიმაღლე – 22 მმ.
დანართი №1

